ANEXA 20

**PROCEDURA DE EVALUARE ȘI SELECȚIE A PROIECTELOR**

**depuse spre finanțare în cadrul Strategiei de Dezvoltare Locală a Teritoriului GAL Țara Secașelor Alba - Sibiu 2014 - 2020**

**Articolul 1**

**Dispoziții generale.**

Procedura de selecție nediscriminatorie și transparentă a proiectelor a fost stabilită în Strategia de Dezvoltare Locală a Teritoriului GAL Țara Secașelor Alba - Sibiu 2014 - 2020, și aprobată de Autoritatea de Management prin selecția acestei strategii.

**Articolul 2**

**Definiții**

1) Apel de selecție – document care cuprinde informații referitoare la condițiile depunerii și selectării proiectelor (durata sesiunii de finanțare, criteria de eligibilitate a proiectului, a beneficiarului, criteria de selecție);

2) Beneficiar – entități publice sau private care preiau responsabilitatea realizării unui proiect

3) SDL - Strategia de Dezvoltare Locală al Microregiunii Țara Secașelor Alba - Sibiu, document ce a stat la baza procesului de selecţie al GAL

4) CSP - Comitet de Selecție a Proiectelor

5) CC - Comisia de Solutionare a Contestaților

6) DGDR - Direcţia Generală Dezvoltare Rurală

7) AFIR - Agenţia pentru Finanțarea Investițiilor Rurale

8) OJFIR - Oficiul Judeţean pentru Finanțarea Investițiilor Rurale

9) CRFIR - Centrul Regional pentru Finanțarea Investițiilor Rurale

11) Compartiment Tehnic GAL ȚARA SECAȘELOR ALBA - SIBIU – echipa de verificare a Proiectelor

12) Măsură - măsură de finanțare ce se regăsesc în SDL

13) Sesiune de finanțare - perioada calendaristică în cadrul căreia GAL poate primi proiecte din partea potenţialilor beneficiari

14) Sesiune de selecţie - reprezintă lucrările Comitetului de selecţie a proiectelor şi ale Comisiei de contestaţii, concretizate în Raportul de Selecţie şi Raportul de Contestaţii.

**Articolul 3**

**Lansarea sesiunii de finanțare**

1. GAL Țara Secașelor Alba - Sibiu va elabora un calendar estimativ al lansării măsurilor prevăzute în SDL, pentru fiecare an calendaristic.

2.Calendarul de lansare poate fi modificat, cu cel puțin 5 zile înaintea începerii sesiunii, putând fi devansate sesiunile și modificate alocările aferente acestora.

3. Promovarea calendarului se va face în conformitate cu prevederile Ghidului Solicitantului pentru Măsura 19.2.

4. Perioada de desfăşurare a sesiunii de depunere a proiectelor poate fi prelungită la solicitarea Managerului GAL, prin hotărârea Consiliului Director.

5. O sesiune de finanțare poate fi amânată sau anulată doar înainte de data stabilită pentru lansarea acesteia, la propunerea compartimentului tehnic al GAL Țara Secașelor Alba - Sibiu, precum şi la solicitarea motivată a DGDR-AM.

6. Data publicării apelului de selecție este considerată data de începere a sesiunii de finanțare.

7. Apelul de selecţie se lansează cu minim 30 de zile calendaristice înainte de data limită de depunere a proiectelor.

8. Apelul de selecție se poate lansa cu minimum 10 zile calendaristice înainte de data limită de depunere a proiectelor la GAL Țara Secașelor Alba - Sibiu, numai în situația în care acest apel de selecție va conține toate prevederile și informațiile care au făcut obiectul ultimului apel de selecție pe măsura respectivă, inclusiv punctajele pentru criteriile de selecție cu excepția alocării financiare.

9. Pentru elaborarea documentelor legate de organizarea sesiunilor de finanțare, precum și pentru promovarea eficientă a sesiunilor de finanțare deschise de GAL Țara Secașelor Alba - Sibiu, se vor respecta procedurile descrise în ghidul măsurii 19.2.

**Articolul 4**

**Depunerea și înregistrarea cererii de finanțare la Secretariatul GAL Țara Secașelor Alba - Sibiu**

1. Ghidul solicitantului, care stă la baza completării Cererii de finanţare este disponibil în mod gratuit la sediul GAL Țara Secașelor Alba - Sibiu din localitatea Ciugud, nr. 141, judetul Alba sau, în variant electronică, pe site-ul [www.tarasecaselor.ro](http://www.tarasecaselor.ro).

2. Solicitantul trebuie să depună la sediul GAL Țara Secașelor Alba - Sibiu, din localitatea Ciugud, nr 141, în condițiile și la termenele specificate în apelul de selecție, Cererea de Finanţare, cu toate anexele completate.

3. Dosarul se va depune în 2 exemplare (1 original şi 1 copie), împreună cu formatul electronic (CD cu dosarul Cererii de Finanţare scanat si Cererea de Finanţare în format editabil - 2 bucati) şi documentele originale (pentru care a atasat copii în dosarul original).

4. Exemplarele vor fi marcate clar, pe coperta, în partea superioara dreapta, cu „ORIGINAL”, respectiv „COPIE ”,

5. Solicitantul se va asigura că rămâne în posesia unui exemplar complet al Dosarului cererii de finanțare, în afara celor 2 exemplare depuse la GAL.

6. Dosarele Cererilor de Finanţare sunt depuse personal de către responsabilul legal, aşa cum este precizat în formularul Cererii de Finanţare, sau de către un împuternicit al responsabilului legal, prin procura legalizată, în original.

7. La înregistrarea proiectului, secretariatul GAL va elibera un număr de intrare proiectului depus și o adeverință care atestă înregistrarea proiectului. Adeverința va cuprinde următoarele informații: beneficiar, titlu proiect, măsură de finanțare în care se încadrează proiectul, valoare nerambursabilă a proiectului, valoarea totală a proiectului.

8. Compartimentul tehnic al GAL asigură suportul necesar solicitanților pentru completarea cererilor de finanțare, privind aspectele de conformitate pe care aceștia trebuie să le îndeplinească.

9. Responsabilitatea completării cererii de finanțare în conformitate cu Ghidul de finanțare aparține solicitantului.

**Articolul 5**

**Desfășurarea procesului de evaluare a proiectelor depuse**

1. GAL va asigura transparența procesului de evaluare a proiectelor depuse.

2. Procesul de evaluare va avea la bază criteriile de eligibilitate stabilite prin SDL, pentru fiecare măsură de finanțare în parte.

3. Evaluarea proiectelor din punct de vedere tehnic se realizează de către experţii evaluatori din cadrul Compartimentului tehnic al GAL, cu respectarea principiului celor ,,4 ochi”.

**5.1 Verificarea conformității**

1. Verificarea conformităţii Cererii de Finanţare şi a anexelor acesteia se realizează pe baza „Fişei de Verificare a Conformităţii”, elaborată de GAL.

2. Se va verifica dacă:

- cererea de Finanțare este corect completată;

- este prezentată atât în format tipărit, cât şi în format electronic;

- anexele tehnice şi administrative cerute sunt prezente, precum şi valabilitatea acestora (dacă este cazul).

3. În cazul în care expertul verificator descoperă o eroare de formă, proiectul nu este considerat neconform. Erorile de formă sunt erorile făcute de către solicitant în completarea Cererii de Finanţare care sunt descoperite de experţii verificatori ai GAL Țara Secașelor Alba - Sibiu, dar care, cu ocazia verificării conformităţii, pot fi corectate de către aceştia din urmă pe baza unor dovezi/ informaţii prezentate explicit în documentele anexate Cererii de Finanţare. Necompletarea unui câmp din Cererea de Finanţare nu este considerată eroare de formă. Solicitantul este invitat să revină la sediul GAL Țara Secașelor Alba - Sibiu după evaluarea conformităţii pentru a fi înştiinţat dacă Cererea de Finanţare este conformă sau, în caz contrar, i se explică cauzele neconformităţii. Solicitantul are obligaţia de a lua la cunoştinţă prin semnatură fişa de verificare a conformităţii. În cazul în care solictantul nu doreşte să semneze de luare la cunoştinţă, expertul va consemna acest fapt pe fişa de verificare a conformităţii prin menţiuniea “Solictatul refuză să semneze”

4. După verificare conformității cerereii de finanțare pot exista două variante:

- cererea de Finanţare este declarată conformă, caz în care se va trece la următoarea etapă de verificare;

- cererea de Finanţare este declarată neconformă, caz în care un exemplar al cererii de finanțare (originalul) va fi restituit solicitantului, pe baza unui proces-verbal de restituire, încheiat în 2 exemplare, semnat de ambele părți.

5. Cererile de Finanţare declarate neconforme pot fi corectate/completate și redepuse de către solicitanți în cadrul aceleiași sesiuni de finanțare - dacă sesiunea mai este deschisă - sau în cadrul următoarei sesiuni de finanțare lansate de GAL Țara Secașelor Alba - Sibiu pentru aceeași măsură.

6. Aceeaşi Cerere de Finanţare poate fi declarată neconformă de maximum două ori în cadrul unei sesiuni de primirea a proiectelor.

7. Solicitantul care a renunţat, în cursul procesului de evaluare, la o Cerere de Finanţare conformă, nu o mai poate redepune în aceeaşi sesiune de depunere a proiectelor de investiţii.

8. Rezultatul etapei de verificare a conformității este completarea Fişei de verificare a conformității.

**5.2 Verificarea eligibilității tehnice și financiare**

1. Verificarea eligibilității se realizează pe baza „Fişei de verificare a criteriilor de eligibilitate”, elaborată de GAL.

2. Verificarea eligibilităţii tehnice și financiare constă în:

- verificarea eligibilităţii solicitantului;

- verificarea criteriilor de eligibilitate descrise in Fişa Măsurii din SDL; - verificarea criterilor generale de eligibilitate prevazute in Manualul de procedură pentru implementarea sub-măsurii 19.2

- verificarea planului de afaceri/studiului de fezabilitate și a tuturor documentelor anexate.

3. În situaţia în care sunt criterii de eligibilitate care necesită lămuriri suplimentare expertul întocmeşte o Fişă de solicitare a informaţiilor suplimentare, în care se solicită documentele suplimentare şi care se va transmite la solicitant.

4. Solicitantul trebuie să trimită prin poştă informaţiile cerute în termen de 5 zile lucrătoare de la data primirii fişei sau să le predea experţilor tehnici

5. Solicitarea informaţiilor suplimentare se va face în următoarele cazuri:

- documentaţia tehnico-economică (Studiul de Fezabilitate/Documentația de Avizare pentru Lucrări de Intervenţii) conţine informaţii insuficiente pentru clarificarea unui criteriu de eligibilitate, sau există informaţii contradictorii în interiorul ei ori faţă de cele menţionate în Cererea de Finanţare ;

- în caz de suspiciune privitoare la amplasamentul investiţiei, se poate solicita extras de Carte funciară şi în situaţiile în care nu este obligatorie depunerea acestui document - în cazul în care avizele, acordurile, autorizaţiile au fost eliberate de către autorităţile emitente într-o formă care nu respectă protocoalele încheiate între AFIR și instituţiile respective ;

- în cazul în care în bugetul indicativ (inclusiv devizele financiare şi devizele pe obiect) există diferenţe de calcul sau încadrarea categoriilor de cheltuieli eligibile/neeligibile nu este facută corect.

6. După verificare pot exista două variante:

- Cererea de Finanţare este declarată eligibilă, caz în care se va trece la următoarea etapă de verificare;

- Cererea de Finanţare este declarată neeligibilă, caz în care un exemplar al Cererii de finanțare (originalul) va fi restituit solicitantului, pe baza unui proces-verbal de restituire, încheiat în 2 exemplare, semnat de ambele părți. Al doilea exemplar (copie) al Cererilor de finanțare declarate neeligibile va rămâne la GAL Țara Secașelor Alba - Sibiu, pentru eventuale verificări ulterioare (Audit, DCA, Curtea de Conturi, comisari europeni, eventuale contestații etc.).

7. Cererile de Finanţare declarate neeligibilă pot fi corectate/completate și redepuse de către solicitant în cadrul următoarei sesiuni de finanțare lansate de GAL Țara Secașelor Alba - Sibiu pentru aceeași măsură.

8. Rezultatul verificării este completarea Fişei de verificare a criteriilor de eligibilitate, rezumând verificarea efectuată de expert. Bifele din Fişa de verificare se fac pe baza verificării documentare.

**Articolul 6**

**Selecția proiectelor**

1. GAL Țara Secașelor Alba - Sibiu va asigura transparența procesului de selecție a proiectelor depuse.

2. Selecția se realizează pe baza Fișei de Verificare a Criteriilor de Selecție, elaborată de GAL Țara Secașelor Alba - Sibiu.

3. Se vor respecta criteriile formulate în SDL, respectiv punctajele validate de AG pentru fiecare criteriu în parte și pragul minim de punctaj care trebuie îndeplinit de un proiect pentru a putea fi selectat. Punctajele minime admise la finanțare diferă în funcție de măsura de finanțare accesată. Punctajul minim necesar pe care un proiect trebuie să îl întrunească pentru a putea fi selectat se poate consulta în fișele de selecție ale măsurilor lansate de GAL Țara Secașelor Alba - Sibiu.

4. Toate proiectele declarate eligibile în etapa precedenta vor intra în procesul de selecție.

5. Comitetul de Selecție este organul cu responsabilitate în procesul de selecție a proiectelor. Comitetul de Selecție va fi asistat de personalul tehnic – Secretariatul GAL Țara Secașelor Alba - Sibiu.

6. Activitatea Comitetului de Selecție este reglementată de Regulamentul de Funcționare a Comitetului de Selecție a Proiectelor și a Comisiei de Contestații.

7. Echipa tehnică din cadrul GAL Țara Secașelor Alba - Sibiu va puncta fiecare proiect, conform criteriilor de selecție prestabilite, prezentate și explicate în apelul de selecție.

8. În urma procesului de acordare a punctajului, echipa GAL Țara Secașelor Alba - Sibiu va elabora un document draft al fișelor de selecție, care vor conține punctajul aferent fiecărui criteriu, precum și punctajul total al proiectului.

9. Comitetului de Selecție va fi convocat conform procedurii descrise în Regulamentul de Funcționare al Comitetului de Selecție și a Comisiei de Contestații.

10. Comitetul de Selecție, având ca document de lucru fișele propuse de departamentul tehnic, va stabili și valida varianta finală a fișei de selecție.

11. Comitetul de Selecția va întocmi, în cadrul aceleiași ședințe de lucru, un Raport Intermediar de Selectie, care va conține lista proiectelor selectate, în ordinea descrescătoare a punctajului obținut.

12. Raportul intermediar de selecție va fi publicat pe site-ul [www.tarasecaselor.ro](http://www.tarasecaselor.ro) în termen de maxium 45 de zile de la închiderea sesiunii de selectie.

13. Raportul Final de Selecție : Rezultatele procesului de selecție se consemnează în Raportul final de selecție, semnat și aprobat de către toți membrii prezenți, specificându-se apartenența la mediul public sau privat, după caz. Raportul de Selecție va fi semnat de membri titulari/supleanți prezenți la ședință. Raportul de Selecție va prezenta semnătura reprezentantului CDRJ care participă la ședință în calitate de observator. Raportul de Selecție va fi datat și avizat de Președintele GAL sau de alt membru mandatat de Consiliul Director, printr-o hotârâre a acestui organ. Raportul de Selecție intermediar conține proiectele selectate înainte de depunerea contestațiilor. Raportul de Selecție final conține lista finală a proiectele selectate după soluționarea contestațiilor.

14. Componenţa Comitetului de Selecţie şi a Comisiei de Contestaţii se stabileşte prin Decizie de către Consiliului Director al Asociației. Comitetul de Selecţie este alcătuit din preşedinte, membrii și secretar, în număr total de 11 persoane (4 persoane din sectorul public și 7 persoane din sectorul privat/civil), respectiv Comisia de Contestații alcătuită din 5 persoane (2 persoane din sectorul public și 3 persoane din sectorul privat/civil). În Comitetul de Selecție sunt prevăzuți 11 supleanți, respectiv în Comisia de Contestații 5 supleanți.

Selecţia proiectelor se face aplicând regula de „dublu cvorum”, respectiv pentru validarea voturilor, este necesar ca în momentul selecţiei să fie prezenţi cel puţin 50% din membrii Comitetului de Selecţie, din care peste 50% să fie din mediul privat şi societate civilă.

Dacă unul dintre proiectele depuse pentru selecție aparține unuia dintre membrii comitetului de selecție, persoana/organizația în cauză nu are drept de vot și nu va participa la întâlnirea comitetului respectiv.

15. Obligaţiile Comitetului de Selecţie şi ale Comisiei de Contestaţii

Preşedintele, membrii și secretarul Comitetului de Selecţie şi Comisiei de Contestaţii, în îndeplinirea atribuţiilor ce le revin, au următoarele obligaţii:

a) de a respecta întocmai regulile stabilite în cadrul prezentei proceduri;

b) de a respecta confidenţialitatea lucrărilor şi imparţialitatea în adoptarea deciziilor

Comitetului de Selecţie şi Comisiei de Contestaţii;

c) adoptarea deciziilor se face numai prin vot majoritar;

d) consemnarea de către secretar a deciziilor adoptate în cadrul Comitetului de selecţie respectiv a Comisiei de Contestaţii.

16. Lansarea sesiunii de depunere a proiectelor

Criteriile de selecţie aferente fiecărei măsuri care intră sub incidenţa procedurii de selecţie sunt prevăzute în SDL.GAL prin Comitetul de selecție stabileşte sau, după caz, revizuieşte, punctajele de selecţie şi criteriile de departajare aferente măsurilor ce vor fi lansate pe parcursul perioadei de implementare şi vor fi supuse aprobarii Adunării Generale.

Revizuirea punctajelor de selecţie şi/sau a criteriilor de departajare a proiectelor cu punctaj egal se realizează dacă, după finalizarea unei sesiuni de selecţie, se consideră justificată înaintarea unei astfel de propuneri.

17. Primirea, evaluarea şi selectarea proiectelor

Primirea proiectelor se face de către GAL, la secretariatul Asociației. Comitetul de Selecţie se reuneşte după finalizarea de către responsabilili GAL cu verificarea, evaluarea și selecția proiectelor al Raportului de selecţie în vederea verificării şi validării lui.

Selectarea proiectelor se realizează prin Comitetul de Selecție din cadrul GAL, în baza procedurilor de evaluare cuprinse în procedura de evaluare și selectare a proiectelor.

Comisia de Selecție elaborează un raport asupra rezultatelor de selectare.Raportul de selecţie se postează pe site-ul GAL.

**Articolul 7**

**Desfăşurarea procedurii de soluţionare a contestaţiilor cu privire la rezultatul selectării proiectelor.**

Contestaţiile pot fi depuse începând din momentul publicării Raportului de Selecție pe site- ul GAL . Aplicanţii care au depus proiecte în cadrul unei sesiuni au la dispoziţie 5 zile lucrătoare de la primirea notificării privind rezultatul selectării proiectelor pentru a depune contestaţii cu privire la rezultatul selectării.Contestaţiile, semnate de beneficiar, vor fi depuse la sediul GAL. Analizarea contestaţiilor se realizează de către Comisia de Contestații din cadrul GAL **,** conform procedurii de selectare care a stat la baza selectării şi scorării proiectului în cauză. În mod obligatoriu, contestaţiile vor fi analizate de către alţi experţi care nu au participat la evaluarea iniţială a proiectelor.După finalizarea analizării tuturor contestaţiilor depuse în cadrul unei sesiuni de depunere pentru o anumită măsură, Comisia de Contestații întocmeşte Raportul de Contestații care este postat pe site-ul GAL.Comisia de Contestaţii întocmeşte un raport de contestaţii, pentru fiecare măsură în parte, care va cuprinde rezultatul contestaţiilor.Termenul de soluţionare a contestaţiilor de către Comisia de Contestaţii este de 15 zile de la data înregistrării acestora la GAL .Raportul întocmit de Comisia de Contestaţii, cuprinzând rezultatul contestaţiilor este semnat de membri şi secretar şi aprobat de Preşedintele Comisiei de Contestaţii şi este transmis biroului GAL. O copie a Raportului de contestaţii se va comunica şi Comitetului de Selecţie.

**Articolul 8**

**Depunerea contestațiilor**

Solicitanţii, după consultarea Raportului Intermediar de Selecţie au posibilitatea de a depune contestaţii. Contestațiile pot fi depuse în termen de maxim 5 zile lucrătoare de la primirea notificării sau în maxim 8 zile lucrătoare de la publicarea pe website-ul GAL a Raportului de Selecție Intermediar. Termenul de instrumentare a contestaţiilor depuse este de maxim 5 zile lucrătoare de la expirarea termenului de depunere a contestaţiilor, şi poate fi prelungit cu încă maximum 5 zile lucrătoare, dacă Comisia de Soluționare a Contestațiilor analizează contestaţii depuse pe două sau pe mai multe măsuri sau dacă numărul de contestaţii depuse pe o măsură este mare. Raportul de soluționare a contestațiilor va fi publicat pe [www.tarasecaselor.ro](http://www.tarasecaselor.ro). După încheierea acestei etape, GAL ȚARA SECAȘELOR ALBA - SIBIU va publica Raportul final de selecție pe pagina web proprie [www.tarasecaselor.ro](http://www.tarasecaselor.ro) și îl va afișa la sediul GAL ȚARA SECAȘELOR ALBA - SIBIU.

**Articolul 9**

**Verificarea respectării prevederilor procedurii de selecţie şi de soluţionare a Contestaţiilor**

Dacă pe parcursul desfăşurării procesului de evaluare şi selecţie, precum şi de soluţionare a contestaţiilor se constată greşeli de orice natură, DGDR-AM PNDR şi AFIR pot cerceta cauzele producerii acestora, de a identifica persoanele culpabile şi de a dispune măsurile corespunzătoare.

**Articolul 10**

**Prevederi finale** Prezentul regulament se aplică pentru proiectele depuse spre finanțare la GAL ȚARA SECAȘELOR ALBA - SIBIU, în perioada 2016-2020.